הוועדה לקידום מעמד האישה, כנסת 16, פרוטוקול מספר 49, 2003-11-04 12:30

גילה גמליאל: אני פותחת את הישיבה.

גילה גמליאל: ראיתי חשיבות עליונה לכנס ישיבה מיוחדת כדי לקיים היכרות עם מנהלת הרשות לקידום מעמד האישה במשרד ראש הממשלה, הגב' יהודית פלוטקין, שמתחילה את תפקידה.

גילה גמליאל: מכיוון שאחד ההישגים של הוועדה לקידום מעמד האישה לדורותיה היתה הקמת הרשות, אני חושבת שיש חשיבות עליונה לשתף פעולה בצורה הדוקה בין הזרוע המחוקקת לזרוע המבצעת, וגם לשאוף להגיע למצב שבו אצלנו בארץ תהיה שרה לקידום מעמד האישה, ושהרשות תהפוך להיות יחידה אינטגרלית מהזרוע המבצעת.

גילה גמליאל: ראשית, אני רוצה לברך אותך, יהודית.

גילה גמליאל: היתה לנו שיחה ארוכה על הכלים לקדם פעילויות במהלך השנים הקרובות, רציתי לתת את הבמה כדי שתוכלי להציג את תוכנית הפעולה שלך, להכיר את כל נציגות הארגונים.

גילה גמליאל: אנחנו רוצים לברך אותך, אין ספק שנשתף פעולה בצורה יותר הדוקה.

גילה גמליאל: אני נכנסתי לתפקיד בעת חילופי בעלי התפקידים ברשות.

גילה גמליאל: מנהלת הרשות הקודמת סיימה בדיוק את תפקידה, אחר כך היתה ממלאת מקום.

גילה גמליאל: לצערי הישיבה הזאת תהיה קצרה יותר ממה שתוכנן, משום שהקדימה את הישיבה של מליאת הכנסת לשעה 13:30.

גילה גמליאל: הגב' יהודית פלוטקין, בבקשה.

אתי לבני: אני מתנצלת שאצטרך לצאת מוקדם משום שהקדימו את ישיבת מליאת הכנסת.

אתי לבני: אני מברכת את מנהלת הרשות לקידום מעמד האישה ומקווה לשיתוף פעולה, בהצלחה ואנחנו נעזור לך.

גילה גמליאל: חברת כנסת אתי לבני תהיה בעתיד יושבת ראש הוועדה לקידום מעמד האישה, כך שהעבודה תהיה בשיתוף פעולה גם מצידה.

ואסל טאהא: הגב' פלוטקין, אנחנו מאחלים לך הצלחה.

ואסל טאהא: המחלוקת הפוליטית דועכת בוועדה הזאת.

ואסל טאהא: כולנו בעד מטרה אחת – קידום מעמד האישה.

ואסל טאהא: בהצלחה.

יהודית פלוטקין: צהריים טובים.

יהודית פלוטקין: חברי הכנסת, נציגי הוועדה המייעצת, נציגי משרדי ממשלה, לגילה המון תודה על הבמה.

יהודית פלוטקין: ברגע שנכנסתי לתפקיד, נפגשנו גילה ואני כדי לראות איך אפשר להעצים את הקשר.

יהודית פלוטקין: מאחר שמול כל הוועדות המרכזיות יש משרד ממשלתי ומול הוועדה לקידום מעמד האישה אין משרד ממשלתי, הרשות צריכה כמיטב יכולתה למלא הפונקציה עם המגבלות הקיימות.

יהודית פלוטקין: הלוואי שיהיה משרד לקידום מעמד האישה, אבל רואה חשיבות מאוד גדולה בקשר בינינו - יש אצל גילה המון פתיחות, ואני בטוחה שזה ימשיך הלאה - בדברים שמגיעים לוועדה ודברים שמגיעים לרשות - וצריכים לעבור מאחד לשני.

יהודית פלוטקין: צריך להיות גם שיתוף פעולה בתחומים שאנחנו משלימים אחד את השני.

יהודית פלוטקין: אני רוצה לציין שאני בתוך 100 ימי החסד שלי כולל שבתות וחגים, תיקחו את זה בחשבון.

יהודית פלוטקין: נפלתי לתוך הנושא בדיוק לקראת תקציב המדינה, ולקראת חודש נובמבר שבו מתקיים יום המאבק הבין-לאומי באלימות נגד נשים, כך שיש המון עבודה.

יהודית פלוטקין: אשתדל כמיטב יכולתי לחלוק אתכם במה שאספתי עד היום ובראייה שלי, אשתדל לקצר לאור זה שהישיבה הזאת קוצרה.

יהודית פלוטקין: אשמח לשמוע אתכם ואני מקווה שיישאר לכך זמן, ואם לא יהיה מספיק זמן היום אשמח לעשות זאת בהמשך, וכן לפגוש כל אחד ואחת כאן בנושא הזה.

יהודית פלוטקין: קודם כל, מכיוון שאנחנו עוסקים בוועדה של בית המחוקקים, בחרתי להציג את נושא הרשות מהזווית של החוק.

יהודית פלוטקין: עשינו פילוח של החוק, ההיבטים המעשיים של עשיית הרשות ואמרנו: בואו נראה מה אנחנו עושים, מה אנחנו רוצים לעשות, מה אנחנו יכולים ואולי גם מה המגבלות שלנו.

יהודית פלוטקין: בשקף שלפני

יהודית פלוטקין: כם אני מעלה את הנושא של מטרות החוק כפי שהוגדרו בחוק הרשות לקידום מעמד האישה, שהוא בסך הכל בן חמש שנים.

יהודית פלוטקין: אני מסתכלת על הרשות עדיין כסטרט-אפ, וזו הזדמנות שיש ועדה חדשה ושיש מנהלת חדשה לרשות, לראות איפה בצומת הזאת אנחנו יכולים לעשות לשיפור מה שאפשר לשפר עם הלקחים שיש לנו מהמהלך של חמש השנים אחרונות.

יהודית פלוטקין: המנהלות הקודמות של הרשות - עו"ד נעמי לירן באה מהתחום המשפטי ומתחום היזמות העסקית, ורונית לב-ארי באה מתחום המלחמה באלימות.

יהודית פלוטקין: אני באה, אני מקווה, מתחום הראייה המערכתית של הנושא אבל במיוחד מהתחום של העבודה בקהילה.

יהודית פלוטקין: אני חושבת שזו השלמת מעגל, כשאני לא רוצה בשום אופן להזניח את העניין החוקי, וכמובן שפה שיתוף הפעולה בינינו מאוד חשוב, וכמובן לחזק מאוד את הנושא של המלחמה באלימות, אבל אני רואה חשיבות מאוד גדולה של פרוייקטים בקהילה.

יהודית פלוטקין: אתן דוגמא קטנה – אם לוקחים את הנושא של שוויון הזדמנויות לנשים בתפקידי ניהול, יכולים לקדם חוקים ותקנות, אבל כששיש מכרז נשים לא מגישות מועמדות.

יהודית פלוטקין: ואז יש ועדת חיפוש ויש המכתב של היועץ המשפטי לממשלה שאומר לחפש נשים גם אם הן לא הגישו מועמדות.

יהודית פלוטקין: אנחנו צריכות לדאוג גם לזה שתהיינה נשים מועמדות, הרי ברור לנו שיש מועמדות ראויות.

יהודית פלוטקין: אנחנו צריכות גם לבדוק את עצמנו מדוע אין מספיק מועמדות שניגשו ולפעול בעניין הזה.

יהודית פלוטקין: אנחנו צריכות להיכנס לנעליהן של הנשים לכל אורך הקריירה שלהן ולראות מה הסיבה, ולנסות לפתור את זה נקודתית בהיבט חוקי, בהיבט של ועדות שקיימות, בהיבט של תקציבים, בהיבט של תשובות שאנחנו יכולות לתפור בתוך אותם תקציבים שקיימים.

יהודית פלוטקין: אם ניקח דוגמא מנושא קיצוני אחר - אלימות במשפחה - אנחנו יכולות להילחם שלא יקלו בעונשם של גברים אלימים, נושא שלא צריך לציין פה עד כמה הוא חשוב, אבל אם באותו זמן, בתקופה של צו ההגנה הגבר מגיע ומפליא באישה את מכותיו, או שהוא נמצא בכלא ואפילו שם אי אפשר להכריח אותו לעבור סדנת גמילה מאלימות, והוא יוצא במצב הרבה יותר גרוע ממה שהוא נכנס - אז יש לנו החוקים, יש לנו התקנות והתקדמנו פה, אבל אם לא השלמנו פה עוד כל מיני דברים, אנחנו לא ממצים את מה שכבר השגנו.

יהודית פלוטקין: אני רואה את תפקידי להביא מהידע, מהניסיון, מקמטים, מכוויות ומההצלחות את החיבור בין הדברים שכבר קיימים - וכמובן לנסות לקדם את הדברים שהושגו על-ידי כל אלה שהיו לפניי וכל חברות הוועדה למעמד האישה, חברות הכנסת - לבין מה שקורה בקהילה, שההישגים האלה יגיעו לכל האוכלוסיות.

יהודית פלוטקין: תחומי הפעולה של הרשות בחוק - אם אתם שמים לב, האלימות הוא התחום היחיד שהוגדר במפורש בתוך תחומי פעולת הרשות.

יהודית פלוטקין: אני מניחה שזה היה מתוך ראייה שלנושא הזה יש חשיבות רבה בתוך מניפת העשייה של הרשות.

יהודית פלוטקין: עם כניסתי לתפקיד בדיוק נפלנו על נובמבר, ודרך הפעילות של נובמבר אולי אדגים את הזווית של עבודה בקהילה.

יהודית פלוטקין: אנחנו יכולים לבחור בין קמפיינים תקשורתיים, שלצערי השנה אין תקציבים אליהם, לבין עבודה בקהילה בנושא, שהיא עבודה הרבה יותר קשה אבל אנחנו חושבים שהיא לא פחות מועילה.

יהודית פלוטקין: לצורך זה אנחנו פועלים להרחבת מערך סוכני השינוי שלנו; זה רלוונטי בנושא של אלימות וגם לגבי כל שאר הנושאים.

יהודית פלוטקין: עשינו יום עיון של הכנה לקראת נובמבר, הזמנו את כל היועצות למעמד האישה ליד ראשי ערים, את הממונות במשרדי ממשלה בשיתוף עם רבקה שקד שיושבת כאן, שמאוד משתתפת איתנו בכל הפרוייקטים ובוודאי בנושא של מניעת אלימות.

יהודית פלוטקין: הרחבנו הפעם וחשבנו מי עוד סוכני שינוי בקהילה, הזמנו את האחראיות למעמד האישה בכל המפלגות.

יהודית פלוטקין: היתה נציגה של שינוי, היתה מרים מסרי מהליכוד, היתה נציגה ממפלגת העבודה, אסתר ביתן.

יהודית פלוטקין: שאר המפלגות לא הגיבו, אבל אני לא מתייאשת.

יהודית פלוטקין: זאת פעם ראשונה שנעשתה פנייה כזאת, ואני מקווה שבעתיד תהיה היענות גדולה יותר.

אתי לבני: זה כבר הצליח.

אתי לבני: בשינוי אנחנו עושים יום נגד אלימות.

יהודית פלוטקין: הזמנו נציגי תנועות נוער, התאחדות התעשיינים, ארגון הסוחרים, כל הוועדה המייעצת שלנו והמינהלת שלנו וכן הלאה.

יהודית פלוטקין: כל אלה הם סוכני שינוי שאנחנו נמצאים איתם בקשר, הזמנו אותם, הצגנו להם את הנושא מבחינה מקצועית, ואמרנו להם: בואו תעשו אצלכם אירועים, הרצאות, ימי עיון, שאנחנו נממן.

יהודית פלוטקין: העבודה שלנו בזה היא הרבה יותר גדולה מאשר לצאת לקמפיין פרסומי שאין ספק שיש לו אפקט גדול אבל אין לנו תקציבים.

יהודית פלוטקין: אנחנו רואים שליחות בפעולה של זריקת אבנים שיעשו מעגלים בקהילה.

יהודית פלוטקין: יש לנו הדים מאוד חיוביים, ואנחנו מנסים לפרוץ גם לתנועות נוער.

יהודית פלוטקין: אנחנו מאוד מקווים שיהיה לנו כנס של מדריכי תנועות נוער שנחשוף אותם לנושא הזה, ואנחנו אפילו מקווים שתצא מזה ועדה לשוויון הזדמנויות בארגון תנועות הנוער "מתן", אנחנו עובדים איתם על זה שיקימו ועדה ואנחנו נעזור להם בכך.

יהודית פלוטקין: גילה, אני חושבת שכאן נזדקק גם לשיתוף פעולה שלכם, כדי שנושא שוויון ההזדמנויות בין גברים ונשים, בין נערים ונערות, ייכנס למערך ההדרכה של כל תנועות הנוער מתוך כוונה להראות, כפי שאמר חבר הכנסת טאהא, ששוויון הזדמנויות בין המינים בכלל ומאבק באלימות בפרט הוא נושא שחוצה את כל הגבולות המפלגתיים, ופה אנחנו גוש אחד - שמאל וימין ומרכז.

יהודית פלוטקין: אנחנו עושים כנסים בשירות המדינה, כנסים לעולים בשיתוף משרד הקליטה, כנסים לצוותים רפואיים ופארה-רפואיים בבתי חולים.

יהודית פלוטקין: ביוזמה של עדי עדווי, שיושב כאן ומרכז אצלנו את הנושא של נשים במגזר הערבי, אנחנו בונים כנס לסטודנטים במגזר הערבי כשעל הבמה יישבו הסמכויות הדתיות למוסלמים, לדרוזים, לערבים נוצרים.

יהודית פלוטקין: הרעיון בא בעקבות הדיון בוועדה פה על רצח נשים ערביות, נפגשנו עם נשיא בית הדין השרעי, והחלטנו לצאת לסדרת פעילויות בשיתוף הממסד הדתי.

יהודית פלוטקין: אחת הפעולות הראשונות, כבר בנובמבר, הוא כנס שבו ישבו על הבמה הסמכויות הדתיות ויאמרו לקהל של אלף סטודנטים וסטודנטיות: אין לכם להיאחז בנושא הדתי להצדקת אלימות נגד נשים, אלא להיפך.

יהודית פלוטקין: במסגרת פריצת המעגלים אנחנו פונים לא רק לנשים אלא גם לגברים.

יהודית פלוטקין: עם דבורה חסיד אנחנו נעשה עבודה משותפת גם במסגרת חיילות וחיילים.

יהודית פלוטקין: נעשה פעולה גם עם תלמידי תיכון; נקיים כנס של נערות יהודיות וערביות בנושא הזה בתל אביב.

יהודית פלוטקין: בסך הכל אני מקווה שנגיע לעשרות אלפי משתתפים עם דגש על סוכני שינוי.

גילה פינקלשטיין: גברתי היושבת ראש, אני מברכת על היוזמה.

גילה פינקלשטיין: גב' פלוטקין, אני רוצה שתדעי שלבוא לוועדה הזאת זה תמיד נעים, תמיד עם חיוך, לא בכל ועדה זה כך, פה תמיד יש אווירה נעימה, כיף לבוא לפה.

גילה פינקלשטיין: נשמח שתצטרפי אלינו.

גילה פינקלשטיין: יש נושא שחיכיתי להזדמנות להעיר את תשומת ליבך לגביו, ואפילו במאה ימי החסד לעסוק בו.

גילה פינקלשטיין: 31 שנה הייתי בשדה חינוך, כמנהלת כל פעם הגיע אליי ביקור המפקח; כל פעם אמרתי:

גילה פינקלשטיין: אולי הפעם נראה אישה מפקחת, ותמיד הגיע גבר.

רשף חן: לעומת המורות שכולן נשים.

גילה פינקלשטיין: אמרתי שמערכת החינוך תהיה משובחת אם המפקחים יהיו נשים, ויש ממש מפקחות בודדות, כולם גברים.

גילה פינקלשטיין: אני לא מבינה למה זה כך כי עד שהמפקח זז, הנשים עושות ארבע פעולות.

גילה פינקלשטיין: .. יהודית, אני רוצה את העזרה שלך לשנות את התמונה, בעזרתה של גילה שכל פעילות שהיא לוקחת על עצמה מצליחה.

גילה פינקלשטיין: יש להקים ועדת משנה או ארגון לקידום נשים עובדות הוראה.

גילה פינקלשטיין: אני רוצה לראות תמונה אחרת במערכת החינוך במדינת ישראל, שכל המפקחים יהיו נשים ולא גברים, ואז מערכת החינוך תהיה יותר טובה.

גילה פינקלשטיין: אפשר ללכת לקראתי בחזון הזה?

יהודית פלוטקין: אני איתך בחזון.

מרים שכטר: אני רוצה לתקן לך את הטעות.

מרים שכטר: אולי בממלכתי-דתי זה מכו שתיארתי.

מרים שכטר: בחינוך הממלכתי יש הרבה מאוד מפקחות והמצב הולך ומשתנה.

מרים שכטר: מספר המפקחות הולך ועולה כלפי מעלה.

גילה גמליאל: אפשר לדעת מה היחס בין מפקחים למפקחות?

מרים שכטר: אני לא באתי מוכנה עם נתונים, אבל אני אשמח לבדוק את זה.

רשף חן: תבדקי בכלל את היחס בתפקידי הנהלה במערכת החינוך.

מרים שכטר: אני אשמח שזה ישתנה עוד יותר.

מרים שכטר: לא באה ממקום של לקבֵּע.

גילה פינקלשטיין: כדאי לקיים דיון על הנושא הזה.

גילה פינקלשטיין: מחמ"דים, מנהלי מחוזות - יש נשים בודדות, הרוב גברים.

מרים שכטר: היום יש שבעה מחוזות, ויש שלוש מחמ"דיות ושלוש מנהלות מחוז.

עדנה גרוס: במשרד הרווחה 80% ממנהלי המחוזות זה נשים.

גילה פינקלשטיין: אני רוצה שמשרד החינוך יהיה כמו משרד הרווחה.

יהודית פלוטקין: אני חושבת שההערה נכונה והיא רלוונטית לא רק לגבי משרד החינוך.

יהודית פלוטקין: במשרד החינוך זה מאוד חשוב, כי שם עוסקים בחינוך ומדובר בדמויות לחיקוי, אבל זה רלוונטי לגבי כל התחומים - שבדרגות הנמוכות יש יותר נשים, ובדרגות הגבוהות יותר גברים.

יהודית פלוטקין: כפי שאמרתי, יש לחפש למה ולנסות למצוא את הפתרונות.

יהודית פלוטקין: יש לנסות לחבר בין מה שניתן לעשות ובין מה שנעשָה.

גדעון סער: אחרי שביליתי היום שלוש שעות בוועדת הכנסת, ברור שהרבה יותר נעים לבלות בוועדה שלך, גברתי היושבת ראש, מאשר בוועדות אחרות בבית, אבל לפעמים יש אילוצים שנובעים מתפקיד.

גדעון סער: היום זה יום של קריאה ראשונה של התקציב, מבחינה זה יום עמוס מאוד, אבל היה לי חשוב לי לכבד את המעמד וגם את היושבת ראש החדשה של הרשות למעמד האישה.

גדעון סער: אני רוצה לברך אותך בהזדמנות הזאת, אני חושב שאת ראויה לתפקיד ואני בטוח שתצליחי לקדם את הנושא שהוא גם יקר לכולנו.

גדעון סער: יש לך פה פרטנרים טובים מכל הסיעות, שיסייעו לך ויסתייעו בך.

גדעון סער: חשוב ביותר לבצר את הרשות למעמד האישה לצד ביצור המעמד של הוועדה הזאת.

גדעון סער: אלה שתי זרועות – אחת של הרשות המבצעת, השנייה של הרשות המחוקקת - שאמורות לשתף פעולה כדי לקדם נושא משותף.

גדעון סער: כאשר עלתה אתמול הצעת החוק שעוסקת בייצוג נשים בהנהלות של אגודות ספורט - שאני רוצה לברך את יושבת ראש הוועדה על הטיפול המהיר, אחרי תקופה קצרה בכנסת הזאת העברנו אותה בשתי קריאות ואנחנו פחות או יותר בישורת האחרונה.

גדעון סער: הצעתי לתקן את הצעת החוק כך שחובת הדיווח לשתי הרשויות, ואני חושב שחשוב לבסס את העיקרון הזה.

גדעון סער: לרשויות לוקח זמן לבסס את המעמד שלהן, חמש שנים זה זמן קצר ביותר.

גדעון סער: אני הייתי שותף להקמת המועצה לביטחון לאומי בשנת 1999, לפני כמעט חמש שנים, והיא התקדמה מאוד בתקנים, בהיקף הנושאים שבהם היא עוסקת, שהקבינט הביטחוני וראש הממשלה מבקשים ממנה להתייחס אליהם, אבל היא עדיין רחוקה מהמעמד האופטימלי שהיינו רוצים לראות.

גדעון סער: בגזירה שווה, גם לרשות למעמד האישה לוקח הרבה זמן להתבסס.

גדעון סער: תהליך ביסוס המעמד של הרשות מותנה ותלוי בתהליך הפנמת המסרים בציבור, הפנמת הנושא.

גדעון סער: היה אפשר לראות את זה בקונסנזוס שהיה במליאת הכנסת כשהצביעו על החוק של ייצוג נשים באגודות ספורט - אף אחד לא התנגד ורק חבר אחד נמנע.

גדעון סער: זה דבר שבעבר אולי היה קשה להעביר אותו.

גדעון סער: לדעתי האתגר העיקרי של הרשות לקידום מעמד האישה היום, הוא פחות לעסוק בנושאים הקלאסיים - שנשארו חשובים וצריך לטפל בהם - שנוגעים לאלימות במשפחה, תקיפה מינית והטרדה מינית.

גדעון סער: הדברים האלה הם חשובים, יש עמותות חשובות שמסייעות בזה וצריך להמשיך לטפל, אבל הסוגייה המרכזית בעיני היא הסוגייה של שוויון, כאשר היא מחוברת לעניין של ייצוג הולם.

גדעון סער: אתמול זאת היתה נגזרת מאוד ספציפית של הסוגייה הזאת, בתחום שבו קיפוח הנשים הוא מאוד קיצוני, אבל בסופו של דבר כדי להגיע לשוויון אמיתי בחברה אנחנו צריכים לעבור מהפכה, והמהפכה הזאת עוברת דרך ייצוג הולם של הנשים בהנהלות, בדירקטוריונים, במערכת פוליטית, בהנהלות של חברות ממשלתיות, שזה משליך גם על חברות עסקיות בסקטור הפרטי.

גדעון סער: הכל משולב.

גדעון סער: בנושא הזה, לא שלא נעשתה עבודה, אני עבדתי הרבה עם הרשות למעמד האישה כשהייתי מזכיר הממשלה, ואני יכול להעיד על העבודה; יושבות פה מרי והאחרות שעסקו בזה, יחד עם היושבת ראש הקודמת, בהחלט נעשתה עבודה רצינית, עבדנו גם בזיקה לוועדת השרים למעמד האישה, אבל בסופו של דבר התחומים האלה היו די בצל לעומת התחומים שבהם אישה היא קורבן.

גדעון סער: לפי דעתי צריך לצאת מהחד-מימדיות הזאת של טיפול בסוגיות של נשים, לצאת למרחב של הדברים שבסופו של דבר מובילים לשוויון.

גדעון סער: אני רוצה להודות גם ליושבת ראש הוועדה וגם ליושבת ראש הרשות.

גדעון סער: לי יש עוד משימות שנוגעות לתקציב שהולך להיות מוצג עוד שעה במליאה.

גדעון סער: אני מודה לכולן ולכולם על ההקשבה.

יהודית פלוטקין: גדעון סער היה הראשון או השני שמיוזמתו פנה אליי כשנבחרתי, הוא ישב אתי ואמרי: תקבלי את כל הגיבוי והעזרה שאת צריכה.

יהודית פלוטקין: כל הכבוד לו.

גילה גמליאל: כן ירבו.

גילה גמליאל: הגב' פלוטקין, תמשיכי בבקשה.

יהודית פלוטקין: אנחנו מאוד הקפדנו להגיע למקסימום מעגלים על-ידי חומרי הסברה.

יהודית פלוטקין: במסגרת ההרצאות שסיפרתי עליהן קודם, בסוף כל הרצאה כל משתתף יקבל מידעון של כל השירותים שקיימים בתחום מניעת אלימות בארץ.

יהודית פלוטקין: אנחנו עכשיו עוסקים, בשיתוף עם משרד הקליטה, בתרגום של זה לרוסית וגם לערבית, למרות שבמידעון בעברית מצוינים המרכזים שבהם מדברים רוסית ומרכזים שבהם מדברים ערבית.

יהודית פלוטקין: אני מקווה שהמידעון הזה יופץ במאות אלפי עותקים, וגם יהיה קרש קפיצה, כי כפי שאומרת לנו מנהלת הקו למניעת אלימות שמופעל על-ידי משרד הרווחה, שהפניות הולכות יורדות מנובמבר לנובמבר.

יהודית פלוטקין: ברור שהמקרים לא יורדים מנובמבר לנובמבר, ואנחנו רוצים לעשות מאמץ מבחינתנו שתהיה המשכיות ששל פניות ושהדברים האלה יהיו זמינים.

יהודית פלוטקין: לקראת ה-25 בנובמבר אנחנו גם הולכים להפעיל את קו החירום הארצי ממשרדנו, יש לנו גם כרזה שהוצאנו בעניין הזה, שאדריאנה תראה לכם.

יהודית פלוטקין: לאדריאנה יש תואר שני בתקשורת פוליטית והיא עוזרת לנו בכל הפרוייקטים בתחום התקשורת.

יהודית פלוטקין: עשינו פנייה לחברי כנסת, לשרים, שיחד עם המתנדבות יאיישו את הקו הזה, כדי גם לעודד פניות, גם להראות שזה קונסנזוס.

יהודית פלוטקין: ישבו שם אנשים מכל הקשת הפוליטית, כדי להראות שמלחמה באלימות נגד נשים זה לכל רוחב הקשת הפוליטית.

יהודית פלוטקין: אנחנו מאוד משתדלים לתאם את הפעילות הזאת עם משרדים אחרים, אני בקשר עם הצוות למאבק באלימות שנמצא מתחת לוועדת שרים למאבק באלימות, קיבלתי על עצמי בשבוע שעבר ריכוז תת-ועדה במשרד הרווחה בנושא תיאום בין-משרדי למלחמה באלימות, ואני מתכוונת לטפל בנושא הזה חזק, כמובן לא על חשבון הדברים שדיברתי עליהם קודם.

יהודית פלוטקין: בוודאי אני מקבלת את הדברים שאמר חבר הכנסת סער לגבי הנושא של קורבָניוּת.

יהודית פלוטקין: הרשות היא רשות מרכזית.

יהודית פלוטקין: בשקף שלפני

יהודית פלוטקין: כם כתוב שהיא צריכה לעודד, לתאם ולקדם את פעולות כל משרדי הממשלה.

יהודית פלוטקין: החוק הזה נשאר קצת מדי פתוח, וזה אולי לדיון בהמשך - איך עושים, עם מי עושים, כמה עושים ואיך מיישמים אחרי שמוצאים מה שמוצאים.

יהודית פלוטקין: כל הכבוד לחברות הכנסת מכל המפלגות שעשו את פריצת הדרך האדירה, הן פתחו את הדלת ואנחנו היום בחמש שנים צריכות לבדוק ולראות איפה אנחנו יכולות לעשות מקצה שיפורים.

יהודית פלוטקין: אם מדברים על תיאום, אנחנו בקשר עם כל משרדי הממשלה, וגם עם גורמים חיצוניים - ארגוני נשים, עמותות, אנחנו מרחיבים את הקשר לחברות עירוניות, הסוכנות, הג'וינט, התאחדות התעשיינים, לשכות מסחר.

יהודית פלוטקין: כפי שהסברתי קודם, אנחנו רוצים להרחיב את מערך סוכנות השינוי שלנו.

יהודית פלוטקין: השנה, פעם ראשונה בכנס ההכנה שהיה לנו לקראת חודש נובמבר, התקבצו יחד נציגות ונציגים, גם גברים, של אנשים שאכפת להם ממגוון אדיר של גופים.

יהודית פלוטקין: אנחנו רוצים להרחיב את זה, ושיהיה לנו הפורום של אלה שפועלים בנושא במגוון הכי גדול של גופים; וגופים שלא פועלים בתחום הזה, אנחנו פועלים שימנו מתוכם אנשים שיפעלו בנושא.

יהודית פלוטקין: אם זה בחברות עירוניות שתהיה ממונה על מעמד האישה; אם יש בצה"ל יועצת לרמטכ"ל למעמד האישה, מה עם המשטרה, מה עם השב"כ, מה עם המוסד.

יהודית פלוטקין: אנחנו רוצים לפעול להרחיב את הנושא, ואנחנו מאמינים שבאמצעות סוכני השינוי האלה נוכל לקדם את הנושא בצורה הכי יעילה.

יהודית פלוטקין: בנושא של לעודד, לקדם ולתאם – מה שהספקנו בתוך מאה ימי החסד - נעשתה פנייה לתוך הגופים לגבי מתן העדפה מתקנת.

יהודית פלוטקין: פנינו למשרדי הממשלה למיפוי השירותים השונים בתחום היזמות לנשים ובתחום הטיפול במיגזר הערבי.

יהודית פלוטקין: מסתבר שיש מגוון אדיר של פעילויות שנעשות, ולא היינו בטוחים שמשרד אחד יודע מה קורה במשרד שני.

יהודית פלוטקין: עשינו מיפוי, ואנחנו הולכים עכשיו להוציא אותו וליידע את כולם על כל הפעילות, ואחר כך לפעול לאגם משאבים ולעשות פעילות יחד.

יהודית פלוטקין: הקמנו במשרד שלנו ועדה בין-משרדית ליזמות עסקית וטיפול בנשים במגזר הערבי.

יהודית פלוטקין: אנחנו מזמינים את כל הגורמים, כולל מועצות נשים שפועלות בעניין הזה, כולל עמותות שפועלות בעניין הזה, כולל נציגי משרדי הממשלה - ממשרד התיירות שפועל בנושא לינה כפרית בכפרים ערביים ועד מט"י והרשות רשות לעסקים קטנים – את כל הגופים האלה אנחנו מרכזים אצלנו ואנחנו מתכוונים להרחיב את הפורומים האלה כדי ליצור תוצר של שיתוף פעולה ופרוייקטים.

יהודית פלוטקין: דווקא היום, כשהמשאבים מצומצמים, אני רואה תפקיד כפול ומכופל לעשות איגום משאבים – כל אחד שם את הטיפה שלו וביחד אפשר לעשות פרוייקטים מאוד יפים.

יהודית פלוטקין: אנחנו נטיל את כובד המשקל שלנו לכך - מעבר לזה שכל אחד רוצה את הטריטוריה שלו, וזה טבעי - שיהיה שיתוף פעולה.

יהודית פלוטקין: יש לנו גיבוי מלא ממנכ"ל משרד ראש הממשלה, שהוא יטיל את כל כובד משקלו לשיתוף פעולה בנושאים האלה.

יהודית פלוטקין: הוא אמר לי: אני לשירותך, תבואי אלינו עם גוף שלא רוצה לשתף פעולה, ואני אערב את הדרגים הכי גבוהים כדי שיהיה שיתוף פעולה בנושא.

יהודית פלוטקין: השקף הבא - מיפוי הגורמים הנותנים סיוע והכוונה בנושא אלימות, כל העמותות שעוסקות בנושא מעמד האישה.

יהודית פלוטקין: מיפוי הקצאות התקציבים - איך אנחנו יכולים לחבר תקציבים.

יהודית פלוטקין: נפגשתי עם ממלא מקום מנכ"ל משרד ראש הממשלה, וביחד איתו אנחנו עושים פנייה לכל משרדי הממשלה כדי לאגם את כל התקציבים בנושא ולראות איפה אפשר לחבר.

יהודית פלוטקין: ביקשתי את עזרתו בפנייה לקרנות שעובדות מחוץ למערכת, ואנחנו נבחר יחד פרוייקטים שמתאימים ועונים על צרכים.

יהודית פלוטקין: אנחנו רוצים לעשות את זה עם כל הגופים הפועלים בתחום, אנחנו רואים חשיבות מאוד גדולה לעשות ביחד עם ארגוני נשים.

יהודית פלוטקין: נפגשתי עם יושבות הראש של ויצ"ו, של נעמ"ת, של אמונה, של השדולה, כולם מאוד מעוניינים לשתף פעולה.

יהודית פלוטקין: לתחום הזה, שלהערכתי היה בו שיתוף מאוד מאוד פורה, הייתי רוצה לעשות שדרוג רציני כדי לראות איך אנחנו עושים העבודה עם הגורמים שפעילים בשטח וגם סוכנים אחרים כמו תנועות נוער וכן הלאה.

יהודית פלוטקין: אנחנו עוסקים במעקב ליישום החוק למינוי יועצות ברשויות המקומיות.

יהודית פלוטקין: גילה גמליאל יזמה פריצת דרך בנושא, לדעתי זה נושא שהוא ממש חזון שלך, כי מדברים על סוכני שינוי בשטח.

יהודית פלוטקין: יש לנו מאות רשויות מקומיות, בחלקן אין יועצות, אנחנו פעלנו להגדלת מספר היועצות ויש הגדלה משמעותית.

יהודית פלוטקין: חלק מהיועצות הן נשים מאוד מוכשרות שמקבלות מקסימום גיבוי מראש העיר, בחלק מהמקרים ראשי הערים מינו עלי תאנה.

יהודית פלוטקין: גם אלה שלא מינוי עלי תאנה, לא קיבלו שום הדרכה בנושא.

יהודית פלוטקין: סיכמתי עם מרכז השלטון המקומי שיזמינו אותי לכנס של ראשי ערים כדי שאסביר להם על תפקיד היועצים.

יהודית פלוטקין: אין בכלל הבנה של הדבר הזה, אני לא יודע כמה אצליח להסביר אבל אני מקווה שמקסימום.

יהודית פלוטקין: בנוסף לכך, אין להן תקציבים, אנחנו שיש רק שתי יועצות בארץ שמקבלות שכר על עבודתן, וגם אלה שעובדות בהתנדבות אין להן תקציב לעשייה.

יהודית פלוטקין: אין ברשות תקציב לתת להן.

יהודית פלוטקין: המקסימום שאני יכולה לעשות - הגעתי להסדר עם המרצים המובילים בנושא של מניעת אלימות, שיהיו מוכנים להרצות ברחבי הארץ במחירי נציבות שיורת המדינה, שאתם יודעים שהם מחירים מאוד נמוכים והרבה מתחת לרמה האובייקטיבית של המרצים האלה, מתוך השליחות הם מוכנים לכך.

יהודית פלוטקין: אני מחברת אותם לרשויות המקומיות, ואנחנו משלמים בעבור ההרצאות שלהם כדי שליועצות יהיו איזשהו כלי לפעול בקהילה.

יהודית פלוטקין: אבל הדבר הזה חייב להיפתר בדרך זו או אחרת, ואז כשאנחנו נותנים להן השתלמות - ויושבת פה בת-שבע שטראוכלר שריכזה את הנושא של ההשתלמויות לרשויות המקומיות, נעשתה עבודה מאוד גדולה - הן גומרות את ההשתלמות, הן מציגות פרוייקטים של עבודה בקהילה, והולכות הביתה וכל הפרוייקטים נכנסים למגרות.

יהודית פלוטקין: זה פשוט לא ייתכן.

יהודית פלוטקין: פה על-ידי איגום משאבים של כולנו, כל אחד מתחומו, צריך לשנות את זה.

גילה גמליאל: השאלה אם לא כדאי את ההשתלמויות האלה לשלב עם חברות מועצות.

גילה גמליאל: לדעתי יש נתק, כי היועצות לא יכולות להיות חברות מועצה או חברות עירייה, לפי החוק הן עובדות עירייה או עובדות מועצה.

גילה גמליאל: חברות המועצה תוכלנה לייצג את הנשים בצורה הרבה יותר טובה במהלך הישיבות, אם יהיו להן הכלים, וכאן לדעתי משהו התפספס.

גילה גמליאל: כאשר עסקנו בנושא המוניציפלי ועברתי בארץ - והיו גם מועמדות מהמיגזר הלא יהודי, גם דרוזיות - כאשר דיברתי עם הנציגות שלנו, הרגשתי חסך בקשר הישיר בינן לבין היועצות גם בהיבט שבתקציב שהן הולכות לאשר הן תדרושנה שליועצות יהיה תקציב שיוכלו להוציא אותו לפועל.

גילה גמליאל: לדעתי שווה לשקול את השילוב של החברות הנבחרות מול היועצות, דבר שיביא ליותר פרודוקטיביות.

יהודית פלוטקין: אני חושבת שזה רעיון מאוד נכון, מאוד טוב.

יהודית פלוטקין: קודם כל נשלב את חבורת המועצה גם בתכנון ההשתלמות וגם בעבודה.

גילה גמליאל: זה ירחיב לך את העבודה, בת-שבע שטראוכלר, אבל את מתורגלת.

מרים שכטר: על בת שבע אי אפשר לאיים עם עבודה.

יהודית פלוטקין: אנחנו עובדים עם מזכיר הממשלה, עו"ד ישראל מימון, שיש לנו איתו שיתוף פעולה נהדר - אנחנו הולכים למפות את כל החלטות הממשלה בשנים האחרונות כדי לראות מה נעשה, כמה נעשה, מה לא נעשה, ונעשה סדרי עדיפויות.

קריאה: לא נעשָֹה הרבה.

גילה גמליאל: אולי כדאי לעשות שילוב בין ועדת השרים לענייני קידום מעמד האישה - שעדיין לא התכנסה, למרות שביקשנו בישיבות קודמות - לבין הרשות והוועדה שלנו.

גילה גמליאל: אז תהיה לך יותר עבודה במיפוי של עבודת הממשלה.

יהודית פלוטקין: זה נכון.

יהודית פלוטקין: גם יהיו יותר כלים ליישם דברים שכולם מסכימים עליהם ביחד.

יהודית פלוטקין: גם לנושא של אכיפת חוקים אנחנו מנסים להתייחס גם מהזווית הקהילתית.

יהודית פלוטקין: יושבת פה עו"ד קרן גייר שעובדת אצלנו בחצי משרה, לא באה כמשפטנית אלא כרכזת בתחום העבודה, ואנחנו מטילים עליה כל הזמן את כל התיקים בתחום המשפטי.

יהודית פלוטקין: אתן לכם דוגמא איך אנחנו עוסקים בעניין הזה גם בתחום הקהילה.

יהודית פלוטקין: יזמנו עם רבקה שקד ועם הנציבות קורס לנשים מנהלות בדרגים הכי בכירים במשרדי ממשלה, שייתן להן כלים להתקדם, וזה מתקשר למה שדיברנו בתחילת הישיבה.

יהודית פלוטקין: השתתפנו בקורס הכשרה לשילוב נשים בהנהלות איגודי ספורט, ועכשיו עשינו פנייה למנהלי איגודי ספורט להתחיל לשלב את הנשים שהשתתפו בהכשרות.

יהודית פלוטקין: יש לנו בתהליך גם הכשרת חברי ועדות מכרזים בשיתוף עם הנציבות, באמצעות האוצר, קידום יישום חוק המכרזים, העדפת עסקים בבעלות נשים.

יהודית פלוטקין: אנחנו רואים כל הזמן שהחוקים קיימים, יש פריצות דרך, והתפקיד של הרשות הוא לדאוג שהדברים האלה באמת יקרו בשטח, כי לצערנו מעצמם הם לא קורים.

יהודית פלוטקין: לא מתוך כוונה רעה הם לא קורים, פשוט כולם עמוסים, ואנחנו רואים תפקיד מאוד חשוב לרשות בעניין הזה.

יהודית פלוטקין: פנינו ליועץ המשפטי שיעזור לבנות כלים יותר מעשיים לאיתור נשים לתפקידים בכירים, לנושא של גיבוש פעולות למינוי נשים לוועדות ציבוריות, אנחנו עושים זאת יחד עם עו"ד שלומית ברנע, היועצת המשפטית של משרד ראש הממשלה, שמשתפת איתנו פעולה בצורה בלתי רגילה.

יהודית פלוטקין: השקף הבא מדבר על הסעיפים בחוק.

יהודית פלוטקין: העמקת המודעות – התפקיד של הרשות הוא להוביל בנושא של העמקת המודעות הציבורית בתחומי הפעולה שראינו קודם.

יהודית פלוטקין: זה כמעט בלתי אפשרי לעשות את זה עם התקציב הקטן של הרשות, אבל זה במסגרת חשבון הנפש שאנחנו נעשה דברים לשיפור.

יהודית פלוטקין: אתם יודעים שקמפיין תקשורתי אחד לוקח לנו את כל תקציב הפעולות השנתי, אז אנחנו מנסים עוד פעם לעבוד קשה, ללכלך את הציפורניים בנושא של עבודה בקהילה, וסוכני השינוי הם חלק מהעניין הזה.

יהודית פלוטקין: אנחנו עושים כנסים, ימי עיון, גיוס נשים מאגודות מקצועיות שונות שיעזרו לנו בהתנדבות, גיוס כלי התקשורת.

יהודית פלוטקין: פנינו לשר התקשורת סביב הנושא של נובמבר, הוא מוכן ורוצה לשתף פעולה.

יהודית פלוטקין: הוא פנה לדורית ענבר, ישבנו איתה, היא פנתה לכל הכבלים שיציינו את היום הזה, וכבר יש אלינו פניות לחומרים.

יהודית פלוטקין: אני לא יודעת כמה מתוך זה ייעשה, אבל לפחות אנחנו מנסים כמיטב יכולתנו, ללא הכסף, לקדם את העניין הזה גם מול התקשורת.

יהודית פלוטקין: אנחנו מנסים לחשוב יצירתית ככל האפשר, להגיע לכל גורם פוטנציאלי שיכול להשפיע בהעלאת המודעות לקהל הרחב, למובילי דעת הקהל, לאוכלוסייה צעירה ולגברים.

יהודית פלוטקין: אני רואה חשיבות גדולה בקדנציה שלי, כמה שהיא תימשך, להגיע גם לגברים ולהדגיש את הנושא של נוער.

יהודית פלוטקין: היתה לנו ישיבה מאוד טובה עם דבורה חסיד, שמאוד רוצה לשתף פעולה בנושא של חיילות וחיילים.

יהודית פלוטקין: אני מאמינה שאנחנו נעשה עבודה מאוד גדולה, והיא עוד נמצאת בחמישים ימי החסד שלה.

יהודית פלוטקין: קידום הצעות חקיקה וריכוז מידע.

יהודית פלוטקין: הזכרתי שישבתי על זה עם גילה גמליאל, ויש לנו נושאים נוספים שאנחנו עומדות לשבת עליהם וכבר סיכמנו עליהם.

יהודית פלוטקין: מינוי יועצות גם בחברות ממשלתיות ובעוד גופים – דיברתי על זה.

יהודית פלוטקין: אם מדברים על ריכוז מידע, יזמנו סקר שעכשיו רץ בנושא איתור צרכים של נשים בקהילה.

יהודית פלוטקין: אני מקווה שזו פריצת הדרך במובן הזה שהרשות קיימת חמש שנים, הוועדה למעמד האישה קיימת 12 שנים, נעשו המון פריצות דרך, אך האם אנחנו, אלה שעוסקות בנושא של השוויון בין המינים, יודעות מספיק מה הצרכים, האם אנחנו מפרשות את הדברים נכון.

יהודית פלוטקין: בואו נשמע גם מהנשים איך הן רואות את זה ונזין את עצמנו.

יהודית פלוטקין: מבחינה זאת סוכני השינוי שלנו הם כלי להזנה הדדית.

יהודית פלוטקין: הסקר הזה לא יענה לנו על הכל, אבל אני מקווה שהוא ייתן לנו נקודות אור על מקומות שאולי לא ראינו, ואז נראה איך אנחנו בודקים יותר לעומק ואיך אנחנו נותנים פתרונות.

יהודית פלוטקין: אנחנו עוסקים בהקמת אתר אינטרנט שיאסוף מידע, כבר הוצאנו מכרז בעניין הזה, ואנחנו גם עושים סקר בנושא של מניעת אלימות; אנחנו מקווים שהתוצאות שלו תהיינה בקרוב וגם נביא אותן לוועדה.

יהודית פלוטקין: אני מוכרחה להגיד שהיוזמה לסקר הזה באה מהוועדה לקידום מעמד האישה, מגילה גמליאל ומהצוות שלה, ואנחנו הרמנו את הכפפה.

יהודית פלוטקין: סעיף 5.8 מדבר על תכנון וקידום הקמת מסגרות פעולה ושירותים בקהילה.

יהודית פלוטקין: עד היום לדעתי נעשה דגש על היבטים אחרים בחוק הרשות והיתה עבודה אדירה, ופה אני הייתי רוצה לתרום את המקסימום.

גילה גמליאל: חבר הכנסת רשף חן, שהוא גם יו"ר סיעת שינוי, רוצה לומר כמה דברים.

גילה גמליאל: צריך לציין שרשף חן הוא בין חברי הכנסת היותר פעילים לקידום מעמד האישה והוא ממש מקפיד להגיע לישיבות, הייתי בוחרת אותו לחבר הכנסת המצטיין של הוועדה.

גילה גמליאל: הוא וגדעון סער.

רשף חן: קודם כל אני רוצה להצטרף למברכים.

רשף חן: אני חושב שהרשות לקידום מעמד האישה היא דבר חשוב שאין כדוגמתו, כפי שאני גם חושב שהוועדה הזאת היא דבר חשוב שאין כדוגמתו.

רשף חן: ברור לגמרי מכל הדברים שאמרת שנעשית כאן עבודה רצינית עם הרבה מחשבה.

רשף חן: אני רוצה לקפוץ לקצה ולחלוק אתכן מספר מחשבות.

רשף חן: צריך לזכור ולהדגיש שהמשימה היא שוויון בין המינים, לא להפוך את הרשות, לא להפוך את הוועדה הזאת לאיגוד המקצועי של הנשים.

רשף חן: זה לא העניין.

רשף חן: אנחנו מקדמים את הנשים ואנחנו צריכים לקדם את הנשים כדי להגיע לשוויון.

רשף חן: אם וכאשר נגיע לנקודה הזאת, כל הגופים האלה צריכים להתפרק.

רשף חן: הדבר האחרון שאנחנו רוצים הוא ליצור מצב שיש מפלגה למען הנשים לעומת מפלגה למען הגברים, זה לא הדבר שאמור לקרות, וכל הדברים צריכים להיבחן לאור זה.

רשף חן: יש נושאים שהם אמנם מאוד מעניינים לנשים בלבד - למשל בריאות נשים - אך לטעמי זה לא נושא שהוועדה הזאת או הרשות צריכה לעסוק בו כי זה לא עוסק בשוויון בין המינים.

רשף חן: זה הופך את הרשות לאיגוד מקצועי של נשים.

רשף חן: אני חושב שזה גטו שצריך לצאת ממנו, לא לטעות ולהיכנס אליו.

רשף חן: אני יודע שאני מביע כאן דעה שהיא לא בקונסנזוס.

קריאה: שווה לחשוב על זה.

רשף חן: תניחו שאמרתי את כל הדברים שבקונסנזוס כי אני שותף לכל הדברים האלה, והנה אני אומר משהו אחר.

בלה כהן: בריאות הוא התחום שבו נשים הכי מופלות, לא נותנים להן טיפולים.

רשף חן: במקום שנשים מופלות לרעה, חייבים להגיע לשוויון.

רשף חן: המשימה בעיניי היא לבטל את אי השוויון במקום שהוא לא רלוונטי, להביא למצב שבעצם אנחנו מתעלמים מהעובדה שאלו נשים.

גילה גמליאל: לטעמי יש חסך אינפורמטיבי בקרב חברי כנסת בכל מה שקשור למעמדן של הנשים בישראל, דיברתי על כך עם רינה ברטל, יושבת ראש השדולה, ואני רוצה לומר שהיא כבר מרימה את הכפפה לשלב זרועות בין השדולה, הרשות והוועדה כדי לארגן יום עיון בכנסת ישראל לכל חברי הכנסת.

גילה גמליאל: זה הדבר היחיד שימנע את הבורות הבלתי נסבלת שקיימת בכל מה שקשור למעמד הנשים ומצבן.

גילה גמליאל: מה שקורה במצב הבריאות למשל הוא פשוט מחפיר.

גילה גמליאל: כמעט כל המחקרים שנעשו עד השנים האחרונות הם על בריאותו של הגבר ועל בסיס זה בנו גם את כל ההיבטים התרופתיים.

גילה גמליאל: בתחום הזה המצב הוא קטסטרופה, שלא לדבר על הבעיות המיוחדות לנשים שלא כל כך קיבלו את ההיבט התקציבי.

גילה גמליאל: אבל לאו דווקא בהיבט הבריאות, יש בורות כמעט בכל דבר שניגע בו, ומתוך אי הבנה בסיסית מגיעים למצב שמעלים פה הצעות לבטל את הוועדה.

גילה גמליאל: לכן ראוי וצריך שנעשה יום עיון מקיף בנושא.

קריאה: יום לא יספיק.

גילה גמליאל: גם שנה לא תספיק, אבל שיהיה לפחות יום אחד שיתרום להבנת הנושא.

גילה גמליאל: רשף חן: לקחתי את נושא הבריאות בתוך דוגמא.

גילה גמליאל: איפה שיש אי שוויון צריך לחסל אותו; בעיניי זו המטרה וצריך לזכור שזו המטרה.

גילה גמליאל: מעבר לכל הדברים שנעשים, צריך לשקול אוונגרד, אומץ להיכנס לתחומים שכרגע עדיין לא נכנסו אליהם.

גילה גמליאל: אתן שתי דוגמאות.

גילה גמליאל: הוועדה הזאת בעבר, ואני מקווה שגם בעתיד, לקחה על עצמה גם את הטיפול בהומוסקסואלים ולסביות.

גילה גמליאל: אני חושב שזה בהחלט בתחום של שוויון בין המינים.

גילה גמליאל: אם אנחנו מפרשים את הנושא במובן רחב של מיניות, אני חושב שזה גם בתחום הטרמינולוגיה המילולית, אלו בוודאי נושאים מאוד קשורים, כי אנחנו מדברים על מצב שבו אנשים מופלים בגלל המיניות שלהם.

גילה גמליאל: נשים לא מופלות בגלל הביולוגיה אלא בגלל המיניות, ואותה אפליה מופנית כלפי הומוסקסואלים לסוגיהם השונים.

גילה גמליאל: אני חושב שיהיה נכון אם הרשות, כמו הוועדה, תשקול לקחת על עצמה טיפול גם בנושאים האלה והגנה וקידום גם של קבוצות האוכלוסייה האלה, למרות שזה אוונגרד ולא דברים שהם בקונסנזוס כמו הנושא של אלימות נגד נשים.

גילה גמליאל: בעיניי אלימות נגד הומוסקסואלים, למשל, היא חמורה לא פחות.

קריאה: גם אלימות נגד ילדים.

רשף חן: אני דווקא לא חושב שאלימות נגד ילדים היא באותה קטגוריה, כי היחס אליהם לא נובע מהמיניות שלהם, כך שיש פה הבדל מהותי.

רשף חן: הומוסקסואלים ונשים זוכים ליחס רע בגלל המיניות שלהם, לכן אני חושב שזה נושא דומה.

רשף חן: נושא נוסף שהוא בעייתי אבל אני חושב שצריך לתפוס אותו ולהילחם בו בלי פחד, זה אותן תת-קבוצות באוכלוסייה שהן שמרניות מאוד מטבען, ולכן כחלק מהתרבות שלהן מפלות נשים לרעה.

רשף חן: יש כאן דילמה חברתית לא פשוטה עד איפה אנחנו מאפשרים לתת-תרבויות לעשות מה שהן רוצות.

רשף חן: אני חושב שהיכן שתת-התרבויות נוקטות בגישה שהיא מפלה, שוביניסטית ופוגענית ולעתים אלימה, אנחנו כחברה לא צריכה להסכים לזה.

רשף חן: אנחנו צריכים באומץ לבוא לאותן תת-תרבויות ולומר להן: במדינת ישראל זה לא יהיה.

רשף חן: החוק לא יאפשר את זה, החברה לא תאפשר את זה, תעברו תהליכי שינוי.

רשף חן: אלה יכולות להיות תופעות קיצוניות, כמו הזוועה של מילת נשים שקיימת במדינת ישראל ולמעשה לא אוכפים שום דבר כנגד זה, זה דבר שבעיניי הוא בלתי נסבל.

רשף חן: זה נכון גם לגבי תופעות פחות חמורות שהן פשוט אפליית נשים מבחינת הזדמנויות עבודה ויחס ואלימות, מין מצב שאנחנו מרשים לעצמנו לעתים לומר: בעדה הזאת זה כך, או בחברה הזאת זה ככה, ולא לעשות שום דבר בעניין.

רשף חן: אני חושב שזו טעות.

רשף חן: אחרון חביב - עירוב של גברים בתהליך.

רשף חן: יש נטייה טבעית, במידה מסוימת אנחנו סוחבים שוביניזם מהבית, לראות את כל התהליך הזה כתהליך שמתנהל בין נשים וגברים.

רשף חן: אני חושב שז הלא נכון עובדתית, אני חושב שזה תהליך שמתנהל בין חברה שוביניסטית לבין אותם חלקים בחברה שרוצים להפוך את החברה לחברה פמיניסטית.

רשף חן: אתן דוגמא שבוודאי תקומם אתכם אבל תחשבו עליה.

רשף חן: כולנו מדברים כמובן מאליו על יועצות למעמד האישה.

רשף חן: למה אנחנו מניחים שזו חייבת להיות אישה, ואני גם מניח שזאת חייבת להיות אישה, אבל אנחנו צריכים לעצור ולשאול את עצמנו למה מי שאחראי על פמיניזם לא יכול באותה מידה להיות גבר.

יהודית פלוטקין: יש לנו את עדי עדאווי.

נעמי בלומנטל: גם את זה ייקחו לנו הגברים?

רבקה שקד: למה מנהלת הרשות צריכה להיות אישה?

רבקה שקד: דנו בזה ארוכות בהליכי החקיקה.

רשף חן: אם נתת את עדי עדאווי בתור דוגמא, יכול להיות שהוא ראוי לתפקיד של יועץ למעמד האישה לא פחות מאישה אחרת שמתמודדת על התפקיד.

רשף חן: בזה שאנחנו מראש באים ומגדירים תפקיד לאישה, לא כתהליך של איזון, כי בתהליך של איזון בדירקטוריונים זה בוודאי נכון, אבל ברגע שאנחנו מראש אומרים "התפקיד הזה מיועד לאישה", אני חושב שאנחנו מבטאים בזה גישה שהיא בעייתית בעיניי.

גילה גמליאל: לגבי מילת נשים, מי שמבצעות את זה בפועל הן נשים.

רשף חן: לכן אני אומר שזה לא מאבק בין נשים וגברים.

גילה גמליאל: זה מאבק בין גישות ותרבויות, ועם זה אני מסכימה.

יהודית פלוטקין: כל מה שהעלית אלה נושאים לדיון וחשיבה.

יהודית פלוטקין: לגבי הומוסקסואלים, יש לי דעה אבל לא רוצה להיות מקובעת בשום דעה מבחינת הנושא הזה כנמצא באג'נדה של הרשות.

יהודית פלוטקין: אני רוצה להקדיש לזה חשיבה, להקדיש לזה סיעור מוחות, לראות מה אפשר ומה אי אפשר.

יהודית פלוטקין: אני לא פוסלת שום רעיון, אני ידועה כמי שבעיניה שהרעיון הכי משוגע שווה דיון.

יהודית פלוטקין: לא שאמרתי, חס וחלילה, שזה רעין משוגע.

רשף חן: אשמח אם תשתפי בזה את הוועדה.

יהודית פלוטקין: בשמחה.

יהודית פלוטקין: לגבי הנושא של תת-תרבויות, כאן בדיוק באה העבודה בקהילה.

יהודית פלוטקין: אני עושה המון סיורים כדי גם להעביר וגם לקבל, שהאנטנות שלנו תהיינה בשטח ולא נשב באיזה אולימפוס.

יהודית פלוטקין: הייתי לפני עשרה ימים בסיור, פגשתי את נציבות כל העמותות הבדואיות שפעילות לקידום נשים בנגב.

יהודית פלוטקין: הנשים האלה הן מאוד רציניות, לא נראה לי שהן זורקות מספרים, והן אמרו לי - גם אם פה קצת הגזמה - ש-84% מהנשים במגזר הבדואי הן נשים מוכות.

יהודית פלוטקין: כך שהנושא של מילה הוא טיפה בים.

יהודית פלוטקין: אם מדברים על סדר יום לאומי, אז צריך לקחת נושא כזה ולהגיד: מי עושה מה בנושא הזה?

יהודית פלוטקין: אין היום מרכז אחד שמיועד לטיפול באלימות נגד נשים במגזר הבדואי.

רשף חן: ברגע שאנחנו יודעים שזה המצב, יכול להיות שהגיע הזמן לבוא למשטרה ולהגיד: תיקחו 84% מהבדואים, הם מכים את הנשים שלהם, שימו אותם בכלא, תפסיקו את התופעה.

רשף חן: ולא להגיד: בסדר, אלה בדואים, ככה זה עובד.

יהודית פלוטקין: צריך הסברה בקהילה, מרכזי גמילה, צריך שילוב תרבותי, ועכשיו אנחנו הולכות לעשות עם כל העמותות האלה יום עיון.

גילה גמליאל: על זה נדון ביום העיון שנקיים עם ארגוני הנשים ביחד עם הרשות והוועדה, יחד אתך.

רשף חן: אנחנו מקלים איתם.

יהודית פלוטקין: אנחנו לא מקלים.

יהודית פלוטקין: סיכמתי עם העמותות הבדואיות על יום עיון בנושא הזה, שבו הן תאמרנה איך הן חושבות שצריכים לתת את התשובות.

יהודית פלוטקין: אם מדברים על קבוצות, אנחנו עושים קורס יזמות לנשים חד-הוריות עולות, כולל ליווי עסקי, בשיתוף עם משרד הקליטה, הסוכנות ועיריית אשקלון.

יהודית פלוטקין: אנחנו עושים קורס ייחודי לנשים חרדיות הרשומות באגף הרווחה בעיריית בני ברק; זו תת-קבוצה בתוך תת-קבוצה, אנחנו מקיימים את הקורס עם העירייה, עם מט"י ועם היועצת.

יהודית פלוטקין: הכשרת מנהלי וסגני מנהלי מפע"מים שקשורים עם משרד הפנים כדי שיוכלו ליזום פרוייקטים בנושא מעמד האישה בקהילה.

יהודית פלוטקין: קורס הכשרה ויישום של חממות נשים של נשים במיגזר הערבי והבדואי.

יהודית פלוטקין: קורס הכשרת מתנדבות שתלווינה נשים מוכות, בשיתוף עם משרד הרווחה.

יהודית פלוטקין: כל אלה נושאים מאוד חדשניים.

יהודית פלוטקין: אני אקצר, ואני רק רוצה להתחלק איתכם בנושא אחד שמחבר את כל הדברים בקהילה.

יהודית פלוטקין: אני מאוד מאמינה בנושא של נשים תומכות נשים ובעבודה משותפת של נשים.

יהודית פלוטקין: אני רואה את הנושא הזה של מה שנקרא בשם זמני "חממות נשים", להגדיר את הקבוצות האלה כקבוצות בעלות צורך דומה שמשלימות אחת את השנייה ולבנות מהן קבוצה, אם זו קבוצה של פרוייקט שאנחנו עובדים עליו, של נשים אומניות במשולש שתעבודנה יחד בקבוצה; הן יקבלו את התנור ביחד במתנ"ס, הן יקבלו את אשת השיווק, ואנחנו נעשה להן תערוכות נודדות.

יהודית פלוטקין: אם זה נושא של חד-הוריות שתעבודנה יחד ואולי תעבורנה קורס ניהול משפחתון, שהילדים יוכלו להיות בתורנות כל פעם אצל אם אחרת כדי שהן כן תוכלנה לצאת.

יהודית פלוטקין: הכוונה היא שאנחנו ניכנס לנעליים של הקבוצות האלה, וזה אולי הניסיון שלי מעבודה בקהילה, לנסות לתפור להם תשובות, להוביל פיילוטים כרשות ואחר כך לתת אותם לגורמים השונים בקהילה שיפעלו בעניין הזה.

יהודית פלוטקין: יש הנושא של הפעילות הבין-לאומית.

יהודית פלוטקין: יושבת על-ידי מרי חדייר שמרכזת את הנושא הזה ונושא הבריאות, שיש בו המון מה לעשות.

יהודית פלוטקין: מרי היא הסגנית שלי, ואני חושבת שמגיע לה ממני ומכל הוועדה תודה מיוחדת.

יהודית פלוטקין: מרי ניהלה את הרשות בכל התקופה של הזעזועים, כשלא ידעו אם המנהלת הקודמת נשארת או לא נשארת, התקופה שבה לא היתה מנהלת וגם לא היה ברור לכמה זמן.

יהודית פלוטקין: ההכנסה שלי לתפקיד לא היתה יכולה להיות יותר מושלמת מזה, ואני חושבת,מרי, שמגיע לך ממש כל הכבוד לך.

מרי חדייר: תודה רבה.

יהודית פלוטקין: תודה גם לצוות שלנו.

יהודית פלוטקין: ציינתי כבר את בת-שבע, לא ציינתי את חנה מור-יוסף, את יפעת שרגיאן, שעושות עבודה בתקן של מנהלות לשכה.

יהודית פלוטקין: אצלנו כולם עובדים בלי קשר לתקן שלהם, הן עושות עבודה ענקית בראש גדול, כל הצוות.

יהודית פלוטקין: הייתי מאוד רוצה שנגיע למצב שגם בשנת העבודה הבאה - והגשתי את זה בתקציב שלנו - נוכל לקחת איש מקצוע שילווה אותנו, שיבחן עוד פעם יחד איתנו ויחד עם הוועדה את חוק הרשות על כל ההיבטים, עם ועדה של אנשי מקצוע מתחומים שונים, לראות איך צריכה הרשות להיות בנויה כדי שהיא תוכל לעשות את הדברים האלה, מה היא יכולה לעשות, מה היא לא יכולה לעשות, לעשות שדרוג של מעמד הרשות שיהיה לפחות מקביל למעמד של הרשות למלחמה בסמים והרשות לתאונות דרכים.

יהודית פלוטקין: היום המעמד המשפטי של הרשות הוא לא ברור, היא לא אגף בתוך משרד ראש הממשלה, ואני חושבת שחשוב שהרשות תהיה במשרד ראש הממשלה, אבל אין הגדרה של המעמד שלה, הוא מעמד סטטוטורי אבל לא אגודה.

יהודית פלוטקין: לדברים האלה יש השלכות לגבי כוח אדם, לגבי תקציבים, לגבי כוח להזיז; מצד אחד החוק נותן לרשות את המטלות, אבל הוא לא נותן לה את הכלים ליישם את העניין.

יהודית פלוטקין: הייתי מאוד רוצה שאנחנו נוכל להביא, בעקבות הדיון המשותף הזה, המלצות גם לשינוי בתחום החוק, גם לשינוי בתחום התקציבי, וגם לשינוי בתחום כוח אדם; הוועדה המייעצת תהיה לנו לעזרה רבה.

יהודית פלוטקין: ישבתי עם רחל קרמרמן שנותנת עזרה מאוד גדולה, יש לנו 35 חברות ועדה מייעצת ואני מתכוונת לשבת עם כל אחת לחוד.

יהודית פלוטקין: אני רוצה להודות לחברת הכנסת נעמי בלומנטל.

יהודית פלוטקין: גם נעמי יזמה אתי פגישה, הציעה את כל העזרה ונתנה מהניסיון שלה בתחומים האלה.

יהודית פלוטקין: לך, גילה, תודה שנתת לי את הבמה, ולכולכם שהקשבתם.

יהודית פלוטקין: גילה, למרות שאת בבית המחוקקים, יש לך גם הראייה היישומית שהיא כל כך חשובה.

גילה גמליאל: תודה רבה ליהודית פלוטקין, אנחנו מאחלים לך הצלחה, אנחנו כאן לימינך ואת לימיננו כדי לקדם את המטרות המשותפות שלנו.

גילה גמליאל: רחל קרמרמן, בבקשה.

רחל קרמרמן: בתוך חלק מזקני השבט בנושא מעמד האישה והמלחמה למען מעמד האישה, אני פשוט יושבת ורוֹוה נחת.

רחל קרמרמן: יש לי הרגשה של שילוב מנצח.

רחל קרמרמן: מאוד נהניתי לשמוע אותך, יהודית, בסקירה על כל התחומים.

רחל קרמרמן: כיוון שאני מכירה את הכוח של גילה גמליאל לעשות דברם ולא רק לדבר, אני חושבת שזה פשוט שילוב מנצח.

רחל קרמרמן: בתור שילוב מנצח, אני חושבת שכל אלה שנמצאות פה בחדר מוכנות להיות חיילות נאמנות ותורמות.

יהודית פלוטקין: אנחנו זקוקות לכן כגנרליות.

רחל קרמרמן: כל אישה היא גנרל.

גילה גמליאל: למה גנרל זה מחמאה?

רחל קרמרמן: זו לא מחמאה, אבל זו מקפצה.

גילה גמליאל: לידיעתכם, ב-24 בנובמבר יש ישיבה משותפת של ועדת החוץ והביטחון הוועדה שלנו, שהולכת לדון במשך שירות צבאי לפי תפקיד ולא לפי מגדר.

גילה גמליאל: כולכן מוזמנות להגיע.

גילה גמליאל: מכיוון שהצבא מאוד משליך על החיים אצלנו במדינת ישראל, המלחמה שלנו צריכה להיות בהיבטים של הצבא ואז יהיה ניתן לתת את האפשרות של שוויון ההזדמנויות גם בהיבט הצבאי.

רחל קרמרמן: בעצם הסוכן הגדול ביותר של השינוי נמצא פה בחדר הזה, ורק הכוח והעקביות של החדר הזה הוא שיביא השינוי.

רחל קרמרמן: יש החקיקה, יש האכיפה ויש המציאות.

רחל קרמרמן: רק החפיפה בין שלושת הדברים האלה תביא לתוצאות.

רחל קרמרמן: אני לצערי, במועצה הציבורית של הרשות, נלחמת כבר שנים לפתח את נושא החקיקה.

רחל קרמרמן: אני שמחה שסיכמתי עם יהודית שנושא החקיקה בשיתוף איתך, חברת הכנסת גילה גמליאל, ייתן עכשיו זינוק ויתמקד ויהיה מיפוי של כל החקיקה שעשתה.

רחל קרמרמן: יש למפות את כל החקיקה בנושא הנשים.

רחל קרמרמן: זה ייתן לנו אפשרות לרוץ קדימה.

רבקה שקד: יש מיפוי כזה.

ציונה קניג-יאיר: בפתח הדברים אני רוצה להתנצל בשם רינה ברטל, יושבת-ראש שדולת הנשים, ועו"ד אלה גרא המנכ"לית ששלנו, על כך שלא יכלו להיות כאן.

ציונה קניג-יאיר: הן ביקשו למסור שהן יצאו למסע גיוס כספים על מנת להמשיך את הקיום של העמותה המאוד ענייה שלנו.

ציונה קניג-יאיר: שדולת הנשים מברכת מאוד על כניסת אישה כל כך ראויה לתפקיד כל כך חשוב.

ציונה קניג-יאיר: יהודית, את כבר הוכחת בעבר את הנכונות שלך ואת הקידום של הנושאים שחשובים לקידום מעמד האישה, ואנחנו גם מקוות להמשך שיתוף פעולה עם הרשות לקידום מעמד האישה.

ציונה קניג-יאיר: לא אכנס לכל הנושאים שרציתי לדבר עליהן כי הזמן קצר, אני רוצה רק להזכיר נושא אחד ששודלת הנשים מובילה כבר שלוש שנים, ומקווה גם להמשיך להוביל אולי בשיתוף עם הרשות.

ציונה קניג-יאיר: זה נושא שהוזכר על-ידי חבר הכנסת גדעון סער - ייצוג הולם לנשים.

ציונה קניג-יאיר: בהזדמנות הזאת אודה ליושבת ראש הוועדה על קידום יוצא דופן של הצעת חוק שעברה אתמול בקריאה ראשונה, הצעת חוק מתן ביטוי הולם בתחום הספורט.

ציונה קניג-יאיר: אנחנו הצענו את הצעת החוק הזאת לפני שנה ושבעה חודשים, ובאמת כל התהליכים קוצרו מאז שנכנסת לתפקידך.

ציונה קניג-יאיר: אני חושבת שבראייה שאת נתת כאן בכל התחומים צריך להביא גם הראייה מלמעלה.

ציונה קניג-יאיר: כאשר ייכנסו נשים לתפקידים עיקריים, תפקידים עם מוקדי השפעה וכוח, תפקידים שכל המשאבים מתנקזים לשם, כמובן שכל הנשים הללו תוכלנה למשוך את הנשים מלמטה, ונוכל לתת גם את ההיבט הזה ולקדם את זה משני הכיוונים.

ציונה קניג-יאיר: אני חושבת שהנושא הזה הוא חשוב, ראוי לא רק מבחינת החקיקה, אולי אפילו יותר מבחינת האכיפה, וזה לא נעשה היום.

ציונה קניג-יאיר: על אף כל המאמצים של השדולה בתור NGO, בתור גוף חוץ-ממסדי, אני חושבת שהעניין הזה צריך להיות בראש סדר העדיפויות של הרשות לקידום מעמד האישה, על מנת שזה יבוא מתוך הממסד בתור חובה, הן על פי החקיקה והן על פי הפסיקה.

ציונה קניג-יאיר: כמובן שאנחנו מוכנות לשתף פעולה בכל דבר ועניין.

רבקה שקד: כמובן שאני מצטרפת לכל הברכות והאיחולים ליהודית, היתה לנו כבר ההזדמנות להיפגש.

רבקה שקד: אי אפשר שלא לראות גם את הידע, גם את ההתלהבות וגם את הקסם האישי השופע.

יהודית פלוטקין: לשמוע את זה מרבקה זה הישג.

רבקה שקד: אני ידועה כמחמירה, כבית שמאי.

רבקה שקד: אי אפשר לא לראות את זה, אז מותר לקוות.

רבקה שקד: תרשו לי לא להצטרף לאופטימיות הצוהלת של רחל, כי פשוט אני בחזית כל כך הרבה שנים.

רחל קרמרמן: את לא מכירה את השתיים האלה מספיק טוב.

רבקה שקד: מכל מה שהוצג פה, אני רוצה לרדת מהעניין האישי וגם מהחזון, ולהסתכל יותר על התכל'ס.

רבקה שקד: נוח לי להתחבר לדברים של ציונה.

רבקה שקד: אין ספק שצריך לקדם ושנשים תגשנה מועמדות ותצבורנה ביטחון, אבל בכל מה שהוצג פה, לפחות בתחום אכיפת החוקים שהם ממופים, חשבתי לתומי – איזה יופי, הייתי לפני כמה חודשים בישיבה הסוערת על אגודות הספורט, לא ידעתי שזה עבר אתמול, אבל חשבתי לתומי: יהיה עוד חוק שלא ימלאו אותו.

רבקה שקד: אז יש חוק נפלא, קידום נשים באגודות הספורט - כל הכבוד לשדולה, כל הכבוד לגילה ולעמותה לקידום נשים בספורט, וסליחה אם לא נתתי לכולם קרדיט - אבל מה יהיה אם הם לא ימלאו את זה, ואין ספק שלא ימלאו את זה.

רבקה שקד: מי ידפוק על השולחן, מי ידרוש הטלת סנקציה, מי יפעיל הסנקציה ומי יעמוד בשער ויתריע.

גילה גמליאל: לכן צריך לשאוף קדימה.

גילה גמליאל: קודם כל שהחוק יעבור, זה שלב א'.

גילה גמליאל: אם תהיה זרוע ביצועית ממשלתית הנושא יקודם, ואני מתכוונת לומר את זה מעכשיו עד שתהיה שרה לקידום מעמד האישה.

גילה גמליאל: אם יש שר בלי תיק, בוודאי שיש מקום פנוי בקרב השרים לתקן של שרה לקידום מעמד האישה.

זיוה בן-דרור: נתקלתם בנשים שרצו להתקבל לאגודות ספורט ולא התקבלו?

קריאה: בוודאי.

רבקה שקד: קורס עתודה ניהולית במשרדי הממשלה - זה יופי של פרוייקט, אני מקווה שהוא יצליח, אבל הקשר בין זה לבין אכיפה?

רבקה שקד: אז עוד נשים תסיימנה קורס עתודה ניהולית, אף אחד מהן לא תקודם, או ספורות מהן תקודמנה, ואז יגידו: אבל עשינו קורס.

רבקה שקד: עשיתם קורס, אבל מה עם הקידום של אותן נשים?

רבקה שקד: אני לא הייתי שמה דבר כזה בשקף שמדבר על אכיפה.

רבקה שקד: כשאני חושבת על אכיפה, אני רואה בעיני רוחי דברים לגמרי אחרים.

רבקה שקד: כדי לקדם את הנושא הזה, לדעתי יש צורך הכרחי להפעיל מחדש את ועדת השרים לקידום מעמד האישה שגוועה בקול דממה דקה.

גילה גמליאל: זה חובה.

רבקה שקד: דבר אחרון - גם כאשר מדובר על שינוי חוק הרשות, צריך לבחון היטב את המעמד שלה כי הרשות צמחה לא כפי שחשבנו וקיווינו.

רבקה שקד: קולה של הרשות צריך להישמע - מה שהיא לא יכולה לעשות היום כחלק אינטגרלי כחלק ממשרד ראש הממשלה ולא כרשות עצמאית - גם כשצריך לבקר את השלטון על דברים מסוימים, כמו העלאת גיל פרישה לנשים או רצון לבטל את הוועדה הזאת.

רבקה שקד: הקול של הרשות לא נשמע, וזה לא טוב.

גילה גמליאל: בל נשכח שיהודית רק נכנסה לתפקיד.

גילה גמליאל: הסקירה שלך היתה טובה מאוד, ידעת לכלול את הכל, כולל העצמת נשים גם בהיבט של שוויון הזדמנויות וגם בהיבט - שכמה שנרצה לדחוק אותו הצידה ולא להתעסק בו, לא נוכל - של כל מה שקשור לאלימות כנגד נשים.

גילה גמליאל: כולנו מאמינות שככל שנשים תצאנה ממעגלי המצוקה וככל שתהיה יותר מודעות, הבעיה בעתיד תצטמצם; כך אנחנו מקוות.

גילה גמליאל: חברת הכנסת נעמי בלומנטל, יושבת ראש הוועדה לקידום מעמד האישה בעבר, בבקשה.

נעמי בלומנטל: אני באמת אנסה לקצר.

נעמי בלומנטל: המרווח העצום שבו טיפלנו במשך שנים הוא ברור וידוע.

נעמי בלומנטל: הרבה הרבה ברכות ליהודית, באתי במיוחד, זאת הפעם הראשונה שאני באה לוועדה בראשותה של חברת הכנסת גילה גמליאל, משום שאני מכירה את הנושא לפני ולפנים.

נעמי בלומנטל: אני פעלתי מתחילת השדולה ונשים ליברליות ונשות הליכוד, מה לא.

נעמי בלומנטל: מה שהיה טוב הוא שבשנת 1992, כאשר נכנסנו כמה חברות כנסת לכנסת, כולנו היינו מחויבות לקידום מעמד האישה.

נעמי בלומנטל: זה לא היה קודם וזה לא היה מובן מאליו, היו קודם נשים בכנסת אבל רובן אמרו: "נכנסתי לכנסת כבן-אדם, ככל אחד אחר, ואני לא מרגישה מחויבות מיוחדת לקדם נשים".

נעמי בלומנטל: אני חושבת שזה הופנם היום אצל כל חברות הכנסת כדבר אלמנטרי, אך תמיד טוב לחזק את זה.

נעמי בלומנטל: בכל פעם שאני מוזמנת לפורום שקשור לנשים - נשים חולות סרטן, נשים בספורט, משחקי כדורסל - אני מגיעה ברצון ובשמחה.

נעמי בלומנטל: אמרתי את זה בשמנו גם לגילה.

נעמי בלומנטל: עלה לי רעיון.

נעמי בלומנטל: הנושאים הם רבים ורחבים, הבעיה העיקרית היא אכיפת החוקים.

נעמי בלומנטל: אותו הדבר היה באו"ם כשהיינו בוועדות האו"ם למעמד האישה - מה קורה עם האכיפה.

נעמי בלומנטל: אפילו בנושא הדירקטוריונים, שבהתחלה היתה כזאת התקדמות עם השופט בן-דרור, העניין נעצר.

נעמי בלומנטל: בואו תבחנו כמה נשים מכהנות בדירקטוריונים.

נעמי בלומנטל: עכשיו ברשויות המקומיות גריסה טוטלית, אין כמעט נשים חברות מועצת עיר.

נעמי בלומנטל: כבר שנים לא היינו במצוקה כזאת של נשים כחברות מועצת עיר.

גילה גמליאל: בגדרה נכנסו שתי נשים.

נעמי בלומנטל: זה יפה מאוד, יש מקומות שאין נשים בכלל.

נעמי בלומנטל: דיברנו בעבר על נשים ברשויות המקומיות, אבל צריך שהן יהיו נשים שמחויבות למעמד האישה, לא מספיק שתהיה נקבה במקום זכר.

נעמי בלומנטל: כל הדברים האלה על סדר יומנו.

נעמי בלומנטל: אני בטוחה שהוועדה, כפי שהיא פעלה בעבר, ממשיכה לפעול בצורה נמרצת; גילה היא מחברות הכנסת הנמרצות ביתר, לא רק מחברות הכנסת אלא מכל חברי הכנסת, היא צעירה, דינמית, בעלת ניסיון, גם ניסיון פוליטי, יודעת להזיז דברים, גם ערכית.

נעמי בלומנטל: הוועדה צריכה לפעול במובן של הראייה הכוללת, לעסוק בחקיקה, להעלות כל פעם נושא, א םזה אלימות, אם זה ספורט, אם זה בריאות נשים - כל פעם להעלות נושא, לדון במירב שבו ולנסות להתקדם.

נעמי בלומנטל: אבל עלה לי רעיון – אולי כל ארגון נשים יתמקד בנושא מסוים.

נעמי בלומנטל: ארגוני הנשים עושים עבודה נהדרת, אולי כדאי לבוא לכל ארגון ולהגיד: הארגון שלכם, למשל, יתמקד במעקב אחרי אכיפת החוקים.

נעמי בלומנטל: שדולת הנשים היתה טובה בעניין הזה.

נעמי בלומנטל: בזמנו ויצ"ו עשתה עבודה מצוינת עם נשים עולות חדשות.

נעמי בלומנטל: אולי כדאי לנסות לפנות לכל ארגון ולומר: יש כך וכך נושאים על סדר יומנו, אתם לא תוכלו לטפל בכל המגוון האדיר הזה; שכל ארגון ייקח על עצמו נושא אחד ובו הוא יתמקד.

נעמי בלומנטל: אני לא בטוחה שהארגונים יסכימו לכך.

גילה גמליאל: האמת היא שיש איזה כיוון, אפשר לאתר פחות או יותר.

גילה גמליאל: נעמי בלומנטל: נעמ"ת וויצ"ו עוסקים בכל.

גילה גמליאל: אבל גם הרשות, גם הוועדה, לא יוכלו לעשות הכל.

גילה גמליאל: עלה בדעתי לבחון רעיון שכל ארגון יתמקד בדבר אחד.

גילה גמליאל: ויצ"ו – אני לא אומרת שיתמקדו רק בזה, אבל אפשר להגיד להם: מכם הייתי מבקשת לעקוב אחר נשים עולות; וכך לגבי ארגונים אחרים.

גילה גמליאל: לגבי הרשות לקידום מעמד האישה, אנחנו חושבת שאנחנו צריכים לעשות מאמץ גדול שהמעמד שלה יהיה כמו של הרשות למלחמה בסמים.

רבקה שקד: זה היה המודל.

קריאה: אבל זה לא קרה.

נעמי בלומנטל: פה ארגוני הנשים והלוביסטיות יכולים ללחוץ, אבל זאת הרבה מאוד עבודה שלנו ושלכם.

נעמי בלומנטל: הרשות צריכה לקבל יותר שיניים, יותר תקציבים, יותר מעמד, ואנחנו צריכות לפעול לכך.

נעמי בלומנטל: אני זוכרת איך קמה הרשות למלחמה בסמים, מישהו לקח את זה על עצמו - בזמנו רפאל איתן היה מאוד פעיל בעניין הזה; הרשות למלחמה בסמים יושבת היום על תקציב של 30 מיליון שקל

יהודית פלוטקין: התקציב שלנו הוא מיליון.

נעמי בלומנטל: אין סיבה שלא נגיע לפחות לזה.

נעמי בלומנטל: היום אני לא יכולה להיות מגויסת באותה מידה שהייתי בעבר.

נעמי בלומנטל: צריך להעלות את זה בוועדת הכספים, לא להרפות; יש עכשיו דיונים על התקציב, צריך לשבת עם יושב ראש הוועדה.

נעמי בלומנטל: גילה, תעבירי בין חברות הכנסת, בין חברי הכנסת, שלא ייתכן מצב כזה.

נעמי בלומנטל: ואז אם יהיה תקציב, אם יהיה מעמד, אפשר יהיה לעשות הרבה.

נעמי בלומנטל: אני יודעת שראש הממשלה - אני מוכרחה להגיד שלא כל כך בקטע שלי - בגדול, מאוד תמך תמיד בקידום נשים, ואני מאמינה שגם תומך היום.

נעמי בלומנטל: לכן בואו נציב את זה לפתחם ולא נרפה.

נעמי בלומנטל: אני בדעה שאם לא ניאבק, לא יהיה שום דבר, כלום.

נעמי בלומנטל: הוא מדבר על יועצות למעמד האישה ברשויות המקומיות.

בת שבע שטראוכלר: זה תפקיד ללא שכר.

נעמי בלומנטל: בוודאי שזה ללא שכר.

נעמי בלומנטל: כשזה יהיה שכר, כולם ישבו שם.

נעמי בלומנטל: כל ראש רשות יביא את המקורב שלו והוא ישב בתפקיד הזה עם שכר, כולם יהיו גברים.

נעמי בלומנטל: רק נפתח את זה, כולם יהיו גברים.

נעמי בלומנטל: בתחום הספורט זה גיחוך אחד גדול.

נעמי בלומנטל: הרי אני בוועד האולימפי, כמה נשים יש לנו שם?

נעמי בלומנטל: אין להם מושג קלוש על מה הם מדברים, הם לא יודעים את האל"ף-בי"ת של מעמד האישה.

נעמי בלומנטל: ההישגים הכי גדולים של הספורט הישראלי הם של נשים - אסתר רוט-שחמורוב, יעל ארד.

נעמי בלומנטל: המדליות הראשונות שקיבלנו הן של נשים.

גילה גמליאל: הגולשת היתה צריכה להשיג תקציבים.

נעמי בלומנטל: ואנחנו לא מיוצגות ואין תקציבים ומתאמנים בלילה.

נעמי בלומנטל: כל נושא שניקח, אראה לכם חד-משמעית איך אנחנו ממש מופלות לרעה.

נעמי בלומנטל: לכן אסור להתקפל, צריך להיאבק, להילחם ולהגיע לתוצאות, וזו צריכה להיות המשימה של כולנו - נעשה יד אחת ואז נצליח.

גילה גמליאל: קודם כל, אנחנו איתך.

גילה גמליאל: יהודית, אני מחזקת את ידייך.

גילה גמליאל: יש לנו עבודה מאוד קשה.

גילה גמליאל: מה שקורה בפועל הוא שכל פעם מטרידים אותנו כשלוקחים זכויות שכבר השגנו, גורמים לנו כל פעם לחזור אחורה, ואז צריך להילחם על מה שקיים וכל פעם לקחת עוד טיפה ולצעוד עוד צעד אחד קדימה.

גילה גמליאל: יש לנו הישגים טובים, גם בנושא של הפריות המבחנה שרצו להגביל עד 5 טיפולים, אז כבר אין הגבלה.

גילה גמליאל: זה נדון פה בוועדה, וגם את זה הצלחנו למנוע - שלפחות עד ילד ראשון לא תהיה הגבלה של טיפולים.

גילה גמליאל: כשכולנו מאוחדות להוביל צעדים קדימה, עם עוד נספחים גברים שמבינים את החשיבות, את פני החברה בכלל - כי זו לא בעיה של נשים; אנחנו אלה שנפגעות, אבל זו לא בעיה של נשים, זו בעיה חברתית - בעבודה משותפת, כפי שאנחנו עושות, יבוא היום שיהיו גברים בוועדה אבל הם יצטרכו לדאוג לעצמם.

גילה גמליאל: תודה רבה ויום טוב.

נעמי בלומנטל: תודה רבה למרי.

נעמי בלומנטל: היא עשתה כל השנים עבודה יוצאת מהכלל.

נעמי בלומנטל: אתן צוות טוב.

נעמי בלומנטל: אני מבינה שכל הצוות כאן, אני רוצה לברך את כולכן.